KOMISIJOS REGLAMENTAS (ES) 2021/1408

2021 m. rugpjūčio 27 d.

kuriuo dėl didžiausios leidžiamosios tropano alkaloidų koncentracijos tam tikruose maisto produktuose iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) Komisijos reglamentu (EB) Nr. 1881/2006 (2) nustatyta didžiausia leidžiamoji tam tikrų teršalų, įskaitant tropano alkaloidus, koncentracija maisto produktuose;

(2) atropinas yra (-)-hiosciamino ir (+)-hiosciamino raceminis mišinys, iš jų tik (-)-hiosciamino enantiomerui būdingas anticholinerginis poveikis. Dėl analitinių priežasčių hiosciamino enantiomerus ne visada įmanoma atskirti. Tačiau augaluose vykstant tropano alkaloidų sintezei susidaro (-)-hiosciaminas ir (-)-skopolaminas, o ne (+)-hiosciaminas ir (+)-skopolaminas, todėl atropino ir skopolamino augaliniame maiste analizės rezultatai atitinkamai atspindi (-)-hiosciamino ir (-)-skopolamino paplitimą;

(3) 2013 m. Europos maisto saugos tarnyba (toliau – Tarnyba) priėmė nuomonę dėl tropano alkaloidų maiste ir pašaruose (3). Tarnyba nustatė bendrą 0,016 μg/kg kūno masės ūmaus poveikio etaloninę dozę (ŪPED), išreikštą (-)-hiosciamino ir (-)-skopolamino suma (daroma prielaida, kad jų potencija vienoda). Tarnyba priėjo prie išvados, kad, remiantis turima ribota informacija, su maisto vartojimu susijęs poveikis mažyliams gali gerokai viršyti bendrą ŪPED. Todėl ji pabrėžė, kad reikalingas geresnis tropano alkaloidų, kurių maiste ir pašaruose yra natūraliai arba kaip teršalų, apibūdinimas, ir rekomendavo rinkti analitinius duomenis apie tropano alkaloidų paplitimą grūduose ir aliejinių augalų sėklose;

(4) atsižvelgiant į nuomonėje pateiktas išvadas, Komisijos reglamentu (ES) 2016/239 (4) nustatyta didžiausia leidžiamoji atropino ir skopolamino koncentracija kūdikiams ir mažiems vaikams skirtuose perdirbtuose grūdiniuose maisto produktuose ir kūdikių maiste, kurių sudėtyje yra sorų, sorgų, grikių arba jų antrinių produktų;

(5) remdamasi savo 2013 m. nuomonėje pateikta rekomendacija, Tarnyba paskelbė kvietimą teikti pasiūlymus ištirti tropano alkaloidų koncentracijas įvairiuose augaliniuose maisto produktuose iš įvairių Sąjungos regionų. Tyrimo išvados paskelbtos 2016 m. gruodžio 8 d. (5);

(6) 2018 m. vasario 5 d. Tarnyba, atsižvelgdama į naujus paplitimo duomenis, paskelbė mokslinę ataskaitą dėl ūmaus su maistu suvartojamų tropano alkaloidų poveikio Sąjungos gyventojams vertinimo (6). Kelių ūmaus poveikio įverčių atveju ŪPED buvo viršyta keliose gyventojų grupėse. Todėl tropano alkaloidų, ypač atropino ir skopolamino, buvimas yra susirūpinimą kelianti sveikatos problema;

(7) todėl reikėtų nustatyti didžiausią leidžiamąją šių tropano alkaloidų koncentraciją maisto produktuose, kuriuose, kaip nustatyta, yra didelė šių alkaloidų koncentracija ir per kuriuos daromas didelis poveikis gyventojams, t. y. tam tikruose grūduose, iš jų pagamintuose produktuose ir žolelių užpiluose. Kalbant visų pirma apie grūdus ir grūdų produktus, taikant gerąją ūkininkavimo ir derliaus nuėmimo praktiką mažinamas pasėlių užterštumas tų rūšių, kuriose yra tropano alkaloidų, pvz., Datura stramonium, sėklomis. Užteršimo atveju šias sėklas iš tam tikrų rūšių grūdų galima pašalinti rūšiuojant ir išvalant. Tačiau jų negalima lengvai pašalinti iš sorgų, sorų, kukurūzų ir grikių. Atsižvelgiant į tai, kad tiems maisto produktams nustatyta didžiausia leidžiamoji koncentracija yra didesnė už kūdikiams ir mažiems vaikams skirtiems maisto produktams nustatytą koncentraciją, kiekvienam iš tų maisto produktų gali būti nustatyta didžiausia leidžiamoji atropino ir skopolamino sumos koncentracija;

(8) be to, naujausi stebėsenos duomenys rodo, kad kūdikiams ir mažiems vaikams skirti perdirbti grūdiniai maisto produktai ir kūdikių maistas, kurių sudėtyje yra kukurūzų arba antrinių kukurūzų produktų, taip pat gali būti užteršti tropano alkaloidais. Todėl tikslinga kūdikiams ir mažiems vaikams skirtiems perdirbtiems grūdiniams maisto produktams ir kūdikių maistui nustatytą didžiausią leidžiamąją koncentraciją taikyti ir šiems maisto produktams;

(9) todėl Reglamentas (EB) Nr. 1881/2006 turėtų būti atitinkamai iš dalies pakeistas;

(10) atsižvelgiant į tai, kad geroji ūkininkavimo ir derliaus nuėmimo praktika buvo įdiegta ar įgyvendinta visai neseniai, ir siekiant sudaryti sąlygas maisto tvarkymo subjektams prisitaikyti prie naujų šiame reglamente nustatytų reikalavimų, kartu užtikrinant pažeidžiamų gyventojų grupių apsaugą, tikslinga nustatyti pagrįstą pereinamąjį laikotarpį, taikytiną maisto produktams, išskyrus kūdikiams ir mažiems vaikams skirtus maisto produktus, kurių sudėtyje yra kukurūzų, iki tol, kol bus pradėta taikyti didžiausia leidžiamoji koncentracija, ir pereinamąjį laikotarpį visiems maisto produktams, kurie buvo teisėtai pateikti rinkai iki didžiausios leidžiamosios koncentracijos taikymo pradžios dienos;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1881/2006 priedas iš dalies keičiamas pagal šio reglamento priedą.

2 straipsnis Kūdikiams ir mažiems vaikams skirti perdirbti grūdiniai maisto produktai ir kūdikių maistas, kurių sudėtyje yra kukurūzų arba jų antrinių produktų, teisėtai pateikti rinkai iki šio reglamento įsigaliojimo dienos, gali likti rinkoje iki jų minimalaus tinkamumo vartoti termino arba suvartojimo termino. Priedo 8.2.2–8.2.9 punktuose išvardyti maisto produktai, kurie buvo teisėtai pateikti rinkai iki 2022 m. rugsėjo 1 d., gali likti rinkoje iki jų minimalus tinkamumo vartoti termino arba suvartojimo termino.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. rugpjūčio 27 d. Komisijos vardu Pirmininkė Ursula VON DER LEYEN

(1) OL L 37, 1993 2 13, p. 1.

(2) 2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).

(3) Scientific Opinion on tropane alkaloids in food and feed. EFSA Journal 2013;11(10):3386, p. 113. doi:10.2903/j.efsa.2013.3386.

(4) 2016 m. vasario 19 d. Komisijos reglamentas (ES) 2016/239, kuriuo dėl didžiausios leidžiamosios tropano alkaloidų koncentracijos tam tikruose kūdikiams ir mažiems vaikams skirtuose grūdiniuose maisto produktuose iš dalies keičiamas Reglamentas (EB) Nr. 1881/2006 (OL L 45, 2016 2 20, p. 3).

(5) Mulder, PPJ., De Nijs, M., Castellari, M., Hortos, M., MacDonald, S., Crews, C., Hajslova, J. ir Stranska, M., 2016. ‘Occurrence of tropane alkaloids in food’. EFSA papildomas leidinys 2016:EN-1140, 200 pp. doi:10.2903/sp.efsa.2016.EN-1140.

(6) Arcella, D., Altieri, A., Horváth, Zs, 2018. ‘Scientific report on human acute exposure assessment to tropane alkaloids’. EFSA Journal 2018;16(2):5160, 29 pp. doi:10.2903/j.efsa.2018.5160.